google/wiki40b huggingface dataset:
Bruce Perens

Bruce Perens er en tidligere Debian GNU/Linux prosjektleder, hovedbidragsyteren bak Open Source Definition, en grunnlegger av Software in the Public Interest, grunnlegger og første prosjektleder for Linux Standard Base prosjektet, første forfatter av BusyBox, en grunnlegger av UserLinux prosjektet, og en av medgrunnlegger av Open Source Initiative (OSI). Perens har også en bokserie med Prentice Hall PTR som heter Bruce Perens' Open Source Series. Han er en entusiastisk radioamatør (kallesignal K6BP) og vedlikeholder technocrat.net, som han ser på som 'et mer modent forum enn Slashdot'.  Han er også grunnleggeren av No Code International som er en organisasjon som hadde som hovedmål å fjerne kompetansekrav til morsealfabetet for å få en amatørradiolisens. Dette målet ble møtt med de nye "kode-frie" reglene som ble introdusert 23. februar 2007 . Perens lider av en mild form av cerebral parese.
Perens forlot OSI ett år etter at han grunnla det, og forklarte hvorfor i en e-post med tittelen "It's Time to Talk About Free Software Again".
Siden juni 2005 har han vært ansatt hos SourceLabs.
Rørkveinfly

Utseende

Et lite til middelsstort (vingespenn 23 – 27 mm), gråaktig nattfly. Forvingene er noe ujevnt fargede og virker skitne, men har ingen fargetegninger. De er gråaktige til rødlige, vanligvis med mørkere vingeårer. Bakvingen er lyst grålig.

Levevis

Arten har larver som lever inne i stråene av rørkvein (Calamagrostis spp.). Den finnes i fuktige områder og myrlendt terreng. De voksne sommerfuglene flyr i juli – august.

Utbredelse

Den er utbredt i Europa og det nordlige Asia østover til Øst-Sibir og Mongolia.
I Norge er den funnet langs kysten til Vest-Agder.
Shenyang damplokomotivmuseum

Shenyang damplokomotivmuseum (forenklet kinesisk: 沈阳蒸汽机车博物馆, pinyin: Shenyang zhengqi jiche bowuguan, engelsk: Shenyang Steam Locomotive Museum), tidligere kalt Shenyangjernbanens dampflokomotivutstillingshall (沈阳铁路蒸汽机车博物馆, Shenyang tielu zhengqi jiche chenlieguan), er det største damplokomotivmuseum i Folkerepublikken Kina. Det har utstilt  damplokomotiver fra ni land. Museet ligger i bydistriktet Tiexi i Shenyang.
The Sugarland Express

Handling

Lou Jean og Clovis Michael Poplin er et ungt ektepar fra Texas som er blitt fratatt sin to år gamle sønn på grunn av deres kriminelle fortid. Parets liv tar en dramatisk vending da Lou Jean hjelper sin mann til å flykte fra ettervernsinstitusjonen han befinner seg på. I et desperat forsøk på hente barnet sitt tilbake fra fosterhjemmet kaprer paret en politibil og tar politimannen som gissel. Derfra raser de gjennom Texas med politi og et stadig voksende pressekorps i hælene. Paret blir både beundret og hatet av publikum. Etterhvert som situasjonen tilspisses går det gradvis opp for paret at den kidnappede politimannen er deres eneste venn. Han forsøker iherdig å finne en fredelig utgang på det hele.

Anmelderne

The Sugarland Express ble godt mottatt av anmelderne og har oppnådd 91 % på Rotten Tomatoes. Den amerikanske filmanmelderen Roger Ebert var middels fornøyd og gav den 2,5 av 4 stjerner. Han mente at regissøren hadde brukte for mye tid på biljakten og for lite tid på personlighetene til hovedkarakterene, men at filmen absolutt hadde sine høydepunkter. Leonard Maltin gav den 3,5 av 4 stjerner.

Økonomi

Filmen ble ingen stor publikumssuksess, men til tross for det oversteg inntektene utgiftene med klar margin. Den innbrakte 12,8 millioner dollar på verdensbasis, hvorav 7,5 millioner i USA. Produksjonskostnadene var på ca. 3 millioner dollar.

Priser og nominasjoner

Filmens manusforfattere ble tildelt prisen for beste manus ved Filmfestivalen i Cannes. De ble også nominert til en Writers Guild of America Award. Spielberg ble nominert til Gullpalmen.

Innspilling

Filmen ble innspilt vinter og vårhalvåret 1973 i Del Rio og Sugar Land (begge i Texas).

Bakgrunn for filmen

Filmen er løst basert på historien om Robert og Ila Fae Dent, som i 1969 kidnappet politimannen (Texas State Trooper) Kenneth Crone (1941–2011) og dermed sendte politiet på vill jakt rundt hele staten. Kidnappingen var et resultat av et desperat forsøk på å redde sin sønn fra å bli adoptert. I virkeligheten varte biljakten noen timer og ikke flere dager slik som i filmen. Robert ble skutt og drept av FBI-agent Bob Wiatt (pensjonert i 2004, død i 2010) og stedets county-sheriff like utenfor huset til Ila Fae Dents mor. Ila Fae Dent tilbrakte fem måneder i fengsel for sin rolle i kidnappingen. Hun døde i 1992.
Betacam

Digital Betacam

Digital Betacam, ofte kalt Digibeta, er digitalutgaven av Betacam. Digital Betacam gir veldig god bildekvalitet - video komprimeres 3:1 (4:2:2 DCT-90 mbit kompresjon), mye mindre enn DV som opererer med 5:1 kompresjon.(4:2:0 DCT 25mbit kompresjon)
Tira

Demografi

I henhold til Israels statistiske sentralbyrå (CBS) utgjorde den etniske fordelingen for 2004 hele 99,9 prosent som er sunnimuslimske arabiske borgere av Israel. For 2001 var det rundt 9600 menn og 9300 kvinner. Befolkningen var fordelt på 47,7 prosent som var 19 år eller yngre, 16,2 prosent som var mellom 20 og 29 år, 19,9 prosent som var mellom 30 og 44 år, 10,8 prosent som var mellom 45 og 59 år, 1,8 prosent som var mellom 60 og 64 år, og 3,8 prosent som var 65 år eller eldre. Befolkningsveksten i 2001 var 2,8 prosent.
Grunnkretser i Songdalen kommune

Grunnkretser i Songdalen kommune er delområder og grunnkretser som seksjonerer Songdalen kommune, Vest-Agder, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Wintersun

Historie

Bandet ble stiftet i 2004 av Jari Mäenpää som tidligere spilte i Ensiferum. Det første Wintersun albumet var ment for å være et sideprosjekt til ex-Ensiferumer Jari Mäenpää. Uheldigvis var Ensiferum Europa Tur på samme tid som innspillingen til det første Wintersun albumet. Mäenpää Ble tvunget til å velge mellom Wintersun's plateinnspilling eller Ensiferum Europa Tur; han valgte Wintersun og ble tvunget til å forlate Ensiferum. Wintersun var produsert alene av Jari Mäenpää, med kun en gjeste-trommeslager (Kai Hahto). Jari hadde spilt inn vokal, bass, gitar og synth alene. 13. september 2004 ble det første albumet lansert gjennom Nuclear Blast Records.
Ifølge bandets hjemmeside ble albumet «Time» spilt in på Sonic Pump Studios i mai 2006. Mixingen var ment til å bli ferdig i løpet av 2006, men det ble utsatt til mai 2007. I april 2007 ble enda en utsettelse annonsert, så albumets utgivelse ble utsatt til 2008.
Sinnsdyrkelsens hall

Sinnsdyrkelsens hall (kinesisk: 养心殿; pinyin: Yǎngxīn diàn, på engelsk kalt Hall of Mental Cultivation) er en viktig bygning i det indre hoff i Den forbudte by i Beijing. 
Den ble bygd under Mingdynastiet og helt ombygd under Qing-dynastiet. Siden Yongzheng-keiserens ære på 1700-tallet var det her Qing-keiserne bodde og hersket. Tre keisere døde i denne hallen. 
Bygningen har en fremre og en bakre hall, der sistnevnte inneholdt keiserens sengekammers.  I den fremre hallen drøftet keiseren regjeringanliggender med sine mandariner. Bak en skjerm i denne hallen satt enkekeiserinne Cixi og fattet beslutninger på sin sønns og senere sin nevøs vegne på 1800- og 1900-tallet.
Liam Boyce

Karriere

Boyce innledet sin seniorkarriere i Cliftonville i hjembyen Belfast, hvor han scoret 19 mål debutsesongen. Han vant IFA Premiership Player of the Month Award for april 2010, og ble Northern Ireland Football Writers' Player of the Year for 2009–10 sesongen. Boyce er fra Lower Falls i Belfast. He spilte for den katolske klubben Immaculata i ungdomsårene, mens han gikk på St Joseph's Primary School Slate Street og St Mary's Grammar School, i Glen Road i Belfast.
Hans talent for fotball ble fanget opp av Cliftonville som tegnet kontrakt med ham. Det første året spilte han på reservelaget, men var på førstelaget fra 2009–2010-sesongen.
Boyce var på prøve i den skotske storklubben Celtic i juli 2010, og deretter i forhandlinger med den tyske klubben SpVgg Greuther Fürth. Disse forhandlingene brøt imidlertid sammen etter få dager. Boyce skrev i stedet under for en annen tysk klubb Werder Bremen 31. august 2010. Han ble fristilt fra den tyske klubben i oktober 2011.
Boyce vendte tilbake til Cliftonville i januar 2012. I 2012–13 sesongen bidro han til at Cliftonville vant ligaen for første gang siden 1998, og ble ligaens toppscorer med 29 seriemål. Han ble også utnevnt til Ulster Footballer of the Year 2012–2013 og Northern Ireland Football Writers' Player of the Year. Han vant sin andre ligatittel med Cliftonville i sesongen 2013–14, hvor han laget ytterligere 21 seriemål før klubben i juli 2014 kunngjorde at de hadde trukket tilbake sitt tilbud om ny kontrakt til Boyce.
Dette kom etter at det 13. juni 2014 hadde blitt kunngjort at Boyce hadde inngått en intensjonsavtale med Ross County. 13. april 2015 laget Boyce Ross Countys første hat-trick noensinne i den skotske toppdivisjonen i lagets 3–0-seier borte mot St. Mirren.
30. april 2015 ble det meldt at han hadde forlenget kontrakten med Ross County fram til sommeren 2017.
Basilikum

Sorter

Kanel-, anis-, krydder-, kamfer- og kryddernellik-basilikum.
Thaibasilikum er en kultivar tilhørende Ocimum basilicum.
Sitronbasilikum er en kultivar tilhørende Ocimum americanum.
Malintorvbasilikum er en kultivar tilhørende Ocimum basilicum.
Sarahlilbasilikum er en kultivar tilhørende Sluticum basilicum
Greek column basil og Thai lemon basil er kultivarer tilhørende Ocimum  x citriodorum.
Helligbasilikum hører ikke til de nevnte kultivarene. 
Alle disse selges også som frø i Norge.

Bruk

Basilikum brukes i en rekke ulike matretter, og er blant annet en hovedingrediens i pesto. 
Planten virker beroligende, løser opp spenninger og fremmer fordøyelsen. Tidligere ble basilikum ofte brukt mot hysteri.

Historie

Fra arkeologiske undersøkelser i Egypt vet man at basilikum ble brukt ved balsamering sammen med mange andre sterkt duftende krydder- og medisinplanter, balsameringsurter.
NM i svømming langbane 1979

NM i svømming langbane 1979 ble arrangert i Drammen 2.-5. juni 1979.
Junior-NM på ski 2014

Junior-NM i langrenn 2014 ble arrangert som to konkurranser. Sprinten ble arrangert 14. februar på Gjøvik av Vind Idrettslag, mens distanseøvelsene ble arrangert på Skillevollen idrettspark i Mo i Rana 14.–16. mars 2014 av Bossmo & Ytteren Idrettslag.
Boston (Davao Oriental)

Boston er en kommune i provinsen Davao Oriental på Filippinene. Under folketellingen i 2000 kom man til et befolkningstall på 10 266 i 1 885 husstander.
Kongsvoll fjellhage

Kongsvoll fjellhage er en åtte dekar stor fjellhage som ligger 890 moh., ved Kongsvold Fjeldstue på Dovre. Det er en naturhage med lokal flora og vegetasjon. Fjellhagen hører organisatorisk inn under NTNU Vitenskapsmuseet.
Fjellhagen er den eneste botaniske fjellhagen i Skandinavia. I hagen finnes de fleste vanlige karplantene fra fjellet i Sør-Norge. I tillegg er det en del mindre vanlige planter og noen som særlig kjennetegner den rike floraen på Dovrefjell.
I alt er det ca. 300 arter av karplanter i hagen, i tillegg til mange moser og lavarter. De aller fleste plantene er kommet til naturlig, og informasjonsskilt settes opp der plantene vokser, også soppartene får skilt. Noen planter er også nyetablert i området. Bestyrer Prestø merker enkelte arter med rød kant på skiltene. Det gjelder planter som står på Nasjonal rødliste over arter som er sårbare i norsk natur, for eksempel mogop og malurt.
Hagen viser planter som vokser i skyggefulle berg, fuktige søkk, på tørre rabber og knauser og ved bekker, og det er et nettverk av stier i området.
Fjellhagen ble opprettet i 1992 av Simen Bretten, som var styrer på Kongsvoll biologiske stasjon. Dette nyanlegget erstattet en tidligere fjellhage som ble opprettet i 1924 av botanikeren Thekla Resvoll. Denne fjellhagen lå ved Kongsvoll stasjon.
Den tidligere fjellhagen ble drevet av Universitetet i Oslo fram til 1975, deretter av Universitetet i Trondheim, fra 1996 integrert i Norges teknisk-naturvitenskapelige universitet (NTNU).
Theodor Mommsen

Oppvekst og utdanning

Mommsen ble født i Slesvig (Schleswig), som på den tiden var i personalunion med Danmark. Faren, Jens Mommsen, var fra 1821 prest i Oldesloe (Holstein), og i denne byen vokste Theodor opp sammen med sine fem yngre søsken. Faren interesse for antikkens klassikere smittet tidlig over på barna.
Etter privatundervisning gikk Mommsen på Christianeum Gymansium i Altona.
Fra 1838  studerte han jus ved Christian-Albrechts-Universität i Kiel. På studiet ble han godt kjent med Theodor Storm, en betydningsfull lyriker og novellist i den tyske realismen. I 1843 publiserte Theodor Storm og brødrene Theodor og Tycho Mommsen diktsamlingen Liederbuch dreier Freunde til relativt gode kritikker. Samme år tok Mommsen embetseksamen med avhandlingen Ad legem de scribis et viatoribus et De auctoritate. Med utgangspunkt i sine studier av romerretten, konsentrerte han seg fra nå av nesten utelukkende om antikkens historie.

Karrierevei

Takket være et dansk reisestipend kunne Mommsen i 1844 besøke Frankrike, og ikke minst Italia, der han studerte romerske innskrifter. I 1847 var han tilbake i Tyskland, og arbeidet som journalist under marsopprøret i 1848. Høsten samme år fikk han et ekstraordinært professorat i Leipzig, og kunne nå endelig slå inn på en vitenskapelig karrierevei. Han begynte et omfattende publikasjonsarbeid, men var også politisk aktiv i det liberale Deutschen Verein. Under det saksiske maiopprøret i 1849 agiterte han og kollegene Moriz Haupt og Otto Jahn for en saksisk forfatning. Alle tre ble stilt for retten anklaget for høyforræderi, og til tross for at de ble frikjent, mistet de sine stillinger. I 1851 fikk Mommsen en undervisningspost i romerrett i Zürich, men vendte tilbake til Tyskland i 1854 og fikk tilslutt et professorat i Berlin.

Virke

Mommsen er kjent som en av de store ekspertene på klassisk historie, det vil her si Romerriket. Hans litterære produksjon omfatter over tusen tekster. Hovedverket er trebindsverket Römische Geschichte  (1854–1856), som framstiller romersk historie fra kongetiden til Julius Cæsars regjeringstid og romerrepublikkens ende. Mommsen var ikke fremmed for friske personkarakteristikker, eksempelvis beskrev han Marcus Tullius Cicero som en kortsiktig egoist som i tur og orden framsto som demokrat, aristokrat og verktøy for monarken. Til gjengjeld hyllet han Cæsar som en genial statsmann, og la med det grunnlaget for det positive bilde av Cæsar som preget den tyske forskningen i nesten hundre år. Faglig sett er Mommsens entusiastisk framstilte verk foreldet, men de litterære kvalitetene gjør at det likevel regnes som en klassiker innen historieskrivingen.
I periodene 1863–1866 og 1873–1879 var Mommsen medlem av den prøyssiske landdagen (parlamentet), og fra 1881 til 1884 medlem av Riksdagen, først for det liberale Fortschrittspartei, senere for det nasjonalliberale partiet, og til slutt for Liberale Vereinigung, de såkalte «Sezessionisten».
Temsaman

Temsaman er en region i Riffjellene, nordvest i Marokko. Temsaman er også navnet til hovedbyen i regionen, den ligger 100km vest for Nador og 20km øst for Al Hoceima. Provinsen Temsaman inkluderer også små byer som Bouadia, Imezzean, Imbraden og Ikecheouen.
I området snakker man rifain som stammer fra berbere. Innbyggerne lever hovedsakelig av jordbruk, fisking eller finansieres av rike familier. Området har svært dårlig infrastruktur.
I denne regionen ble den spanske generalen Sylvestre slått av en liten gruppe væpnede bønder under Abd el-Krim sin kommando.
Butt-Millet Memorial Fountain

Butt-Millet Memorial Fountain er et minnesmerke i form av en fontene som står i President's Park i Washington, D.C., Den ble innviet i oktober 1913. Den ble reist til minne om dødsfallene til Archibald Butt (den militære rådgiver til president William Howard Taft) og Francis Davis Millet (journalist og maler, og Butt's nære venn og huskamerat). Begge døde under RMS «Titanic»s forlis 15. april 1912.

Om minnesmerket

Butt-Millet Memorial Fountain ligger i den nordvestlige delen av Ellipse. til nordvest, og sørplenen i det Hvite Hus er over gaten til nord og nordøst.
Butt-Millett Memorial Fountain er 3,7 meter høy. En åttekantet grå granittbase støtter en 2,4 m bred bolle av gyldenbrun Tennessee-marmor. En grå nyklassisistisk granittsøyle står fra midten av bollen. To figurer i lavt relieff er avbildet, en på nordsiden og en på sørsiden av kolonnen. Den nordlige figur er en kvinne med pensel og palett som representerer de fine kunster. Den sørlige figur er av en mann i rustning og hjelm holdende et skjold. Denne representerer militære verdier. Fire skåler i bollen rundt søylen avgir vann som fosser over kanten av bollen i en liten beholder av grå granitt. Fontenebollen ble designet for å være en kilde til drikkevann for hester som parkpolitiet brukte.
En inskripsjon rundt kanten av bollen lyder: «In memory of Francis Davis Millet – 1846–1912 – and Archibald Willingham Butt – 1865–1912. This monument has been erected by their friends with the sanction of Congress.»
Barnelitterære priser

Barnelitterære priser omfatter en lang rekke små og store priser og utmerkelser for å belønne god barne- og ungdomslitteratur eller formidlinga av den. Prisene skal, som andre kultur- og kunstpriser, stimulere utøverne til å lage flere gode arbeider, skape offentlig oppmerksomhet om fagområdet og fremme salget av produktene.
Johan Zápolya

Johan Zápolya (ungarsk: Zápolya János eller Szapolyai János), født 1487, død 22. juli 1540, var en transsylvansk adelsmann. Etter at Det osmanske rike vant Slaget ved Mohács og kong Ludvig II av Ungarn døde, var arverekken ikke klar. Johan Zápolya var ikke spesielt populær i det ungarske hoff, men samtidig ble det fra tidlig av bestemt at det ikke skulel velges en utlending til å ta over Ungarns trone. Dette kan skyldes at Polen hadde valgt vekselsvis franske og svenske konger, uten spesielt hell. I tillegg var Huset Habsburg interessert i tronen. 
I 1521 ble dermed Erkehertug Ferdinand av Østerrike og Johan Zápolya hovedkandidater. Det medførte at Ungarn ble delt mellom de som støttet Zápolya, som var ungarer, og de som foretrakk erkehertugen. Selv om Ferdinand ikke var ungarer, satt han heller ikke på Det osmanske rikes nåde, noe Zápolya gjorde.
Vallsundsbron

Vallsundsbron er en bro i Jämtland. Den krysser Vallsundet i Storsjön i Östersund kommune og forbinder blant annet øya Frösön med Hackås og Oviken.
Broen er 1504 m lang, og Sveriges sjuende lengste bro (fjerde lengste som eies av Trafikverket). Den ble innviet i 1998.
Thousand Oaks

Thousand Oaks er en by i delstaten California i USA. Den har sitt navn fra de mange eiketrærne som er i området.
Byen er det mest befolkete området i Conejo Valley, som er en del av Ventura County. Thousand Oaks ligger i den nordvestlige delen av Greater Los Angeles Area, mens Ventura County grenser til Los Angeles County like utenfor bygrensen.
Antall innbyggere var 126 683 i folketellingen i 2010. Byen ble kåret til «ett av de beste stedene å bo» av magasinet Money i 2006. Thousand Oaks har flere ganger vært vertskap for sykkelrittet  Tour of California og er blant annet kjent for universitetet California Lutheran University.
Fufeng

Fufeng (kinesisk: 扶风县; pinyin: Fúfēng Xiàn) er et fylke i provinsen Shaanxi i Kina. Det er understilt byprefekturet Baoji, helt vest i provinsen. I 1999 hadde fylket 447.704 innbyggere.
Arkeologene har avdekket tydelige tegn etter Shang-kulturen i området.

Kulturminner

Her er også Famen-klosteret (Famen si), som er oppført på Folkerepublikken Kinas liste over kulturminner. Det er ett av de mest berømte gamle buddhistiske tempelklostre i hele Kina.
Fredrikstad og Fredrikshald minedetasjement

Fredrikstad og Fredrikshald minedetasjement ble opprettet i 1899 med standplass og magasin på Isegran i Fredrikstad. Oppgaven var minelegging av Svinesund og Glommas to utløp. Det ble anlagt et mindre bestrykningsbatteri ved Alshus på Kråkerøy med to hurtigskytende 6,5cm kanoner. Tilsvarende et batteri på det tidliger Huth fort i Glommas vestre løp.
Fredrikstad og Fredrikshald mineforsvar ble lagt ned i 1935.
Lensk

Lensk (russisk: Ленск) ) er en by i Republikken Sakha i Russland. Den ligger ved elva Lena, rundt 800 km vest for Jakutsk. Innbyggertall: 24 600 (est. 2005).
Den opprinnelige bosetningen ble grunnlagt i 1663 i et område kjent som Muhtuj, og ble derfor kalt Mukhtuja. Under 18- og 1900-tallet var byen et sted for politisk eksil.
Byen opplevde en periode med rask vekst på 1900-tallet etter oppdagelsen og utbyggingen av diamantforekomster i Viljuj-bekkenet. Den fikk bystatus og navnet ble endret til Lensk i 1963.
Jayne Marie Mansfield

Biografi

Jayne Marie Mansfield ble født 8. november 1950 i Dallas i Texas. Hun var datter av Paul og Jayne Mansfield. Sommeren 1954 flyttet hun til Los Angeles sammen med foreldrene, ettersom hennes mor hadde ambisjoner om en skuespillerkarriere. Få måneder senere tok foreldres ekteskap slutt, og Mansfield ble boende hos sin mor. Hennes mor giftet seg på nytt med den ungarske kroppsbyggeren Mickey Hargitay i 1958, og hun fikk halvsøskene Miklós Jeffrey Palmer Hargitay, Zoltán Anthony Hargitay og Mariska Magdolina Hargitay, før ekteskapet tok slutt i 1964. Hennes mor giftet seg med regissøren Matt Cimber året etter, og hun fikk enda en halvbror, Antonio Raphael Ottaviano, også kjent som Tony Cimber, i 1965. Da dette ekteskapet tok slutt i 1966, innledet hennes mor et forhold til skilsmisseadvokaten sin, Sam Brody. 
Sommeren 1967 møtte Mansfield opp på politistasjonen i Los Angeles. Hun hevdet at Brody hadde slått henne, etter at hennes mor hadde oppfordret ham til det. Brody avviste anklagene. Mansfield fikk tillatelse til å flytte inn hos grandonkelen William W. Pigue. Kort tid senere ble både hennes mor og Brody drept i en bilulykke. Tre av halvsøskene hennes, Miklós, Zoltán og Mariska, befant seg også i bilen, men overlevde. Pigue fikk foreldreretten til Mansfield. Hun ble uteksaminert fra Fort Hunt High School i Alexandria i Virginia. I januar 1970 giftet hun seg med Barry Lang i Las Vegas. 
I juli 1976 ble Mansfield den første datteren til en playmate som også stilte opp naken for Playboy. Hennes mor poserte for magasinet ved flere anledninger, første gang til februar 1955-utgaven. Mansfield er også den eneste kvinnen som sammen med sin mor ble inkludert i spesialmagasinet 100 Beautiful Women, som ble utgitt i 1988. I 1979 annonserte hun planer om å skrive en bok om sin mor. En produsent ønsket å filmatisere denne, som Lady Jayne, men hverken boken eller filmen ble noen realitet. Mansfield har i likhet med sin mor forsøkt seg på en skuespillerkarriere, men uten å lykkes. I stedet har hun blant annet jobbet som aksjemegler.
Tommy Naurin

Tidlig karriere

Naurin startet karrieren i Lundby IF. Han spilte for Örgryte IS fra 2002 til 2004, med første kamp i Allsvenskan i 2003. Fra 2005 til 2009 spilte Naurin i Superettan, for henholdsvis Falkenbergs FF og Qviding FIF.

GIF Sundsvall

Naurin gikk til GIF Sundsvall, som spilte i Superettan, i 2010. Etter to sesonger var klubben og Naurin i 2012 klar for Allsvenskan. Naurin var imidlertid rammet av en skade som holdt ham av banen store deler av sesongen, og klubben rykket ned igjen etter en sesong. Naurin ble med på nytt opprykk igjen etter 2014-sesongen. Naurin er kaptein på GIF Sundsvall.

Landslagskarriere

Naurin spilte en kamp for Sverige U16 i 1999, samt en kamp for Sverige U19 i 2003.
Vazelina Bilopphøggers Rett og slett!

Vazelina Bilopphøggers Rett og slett! er en norsk musikk-DVD utgitt av Vazelina Bilopphøggers i 2004.